PROKAL.CO, BUJUR jar urang tuha, mun lagi jatuh cinta, dunia serasa ampun bedua tu pang. Damintu jua nang dirasakan Utuh --ni lain ngaran bujur lah--, nang merasakan jatuh cinta wan bebini kampung sebelah. Tapi cilakanya Utuh ni sudah beisi bini.
Kisahnya Utuh lagi merasakan jar urang ngarannya puber kedua. Pokoknya asal Aluh, bininya pina lingah, Utuh behancap mencari wadah nang pas gasan beteleponan wan pacarnya.
Supaya Aluh kada tahu, di Hp-nya ngaran pacarnya diganti wan ngaran lelaki. Tapi kelawasan akhirnya Aluh curiga. Diam-diam diselidikinya kelakuan Utuh di luar.
Aluh tahu, kalo sebujurannya Utuh beisi pacar. Hebatnya lagi, Utuh behasil melacak nomor HP nang jadi pacar Utuh. Digantinya nomor HP itu wan nomornya.
Jadi kisahnya malam itu imbah magrib Aluh sudah tulak bejalan gasan manjabak. Melihat damintu, Utuh katuju banar. "Malam ini unda kawa beteleponan wan pacar unda. Soalnya bini unda kada ada di rumah," dalam hati Utuh.
Belakas ai dipicik Utuh nomor HP pacarnya. "Halo... Halo sayang. Ikam beapa? Pokoknya malam ini kita betelponan sepuasnya. Bini unda nang tuha wan lamak lagi kada ada sayang ai," Utuh besuara.
Anehnya lain balasan mesra nang kaya biasa didengar Utuh. Tapi nang menyahuti malah bekuciak di HP. "Sayang... Sayang. Kepala ikam handak limir kah! Harat banar memadahi unda tuha wan lamak. Unda ni binimu tahu lah," Aluh menjawab.
Sadar nang dipandirinya bininya, behancap ai Utuh mematikan HP. "Nah am mun nang kaya ini, jadi perang dunia ketiga," jar Utuh bemamai saurangan. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn